പ്രതിഷേധം ശക്തം അന്താരാഷ്ട്ര ബാലികാദിനത്തില് ശൈശവ വിവാഹത്തിന് നിയമസാധുത നല്കുന്ന നിയമദേദഗതി രാജസ്ഥാന് സര്കാര് പിന്വലിച്ചു ജയ്പൂര്: 12.10.2021 പ്രതിഷേധങ്ങള് ശക്തമായതോടെ ശൈശവ വിവാഹത്തിന് നിയമസാധുത നല്കുന്ന നിയമദേദഗതി രാജസ്ഥാന് സര്കാര് പിന്വലിച്ചു. ഈ നിയമം ശൈശവ വിവാഹങ്ങളെ പ്രോത്സാഹിപ്പിക്കുമെന്ന് വ്യാപകമായി വിമര്ശനമുയര്ന്നു. ഒരു എന് ജി ഒ നിയമഭേദഗതിക്കെതിരെ രാജസ്ഥാന് ഹൈകോടതിയില് ഹര്ജിയും നല്കിയിരുന്നു. പ്രക്ഷോഭങ്ങള്ക്കിടയില് രാജസ്ഥാന് നിയമസഭ നിര്ബന്ധിത വിവാഹ രെജിസ്ട്രേഷന് ഭേദഗതി ബില്2021 സെപ്റ്റംബര് 17നാണ് പാസാക്കിയത്. 2009 ലെ രാജസ്ഥാന് നിര്ബന്ധിത വിവാഹ രെജിസ്ട്രേഷന് ആക്ട് ഭേദഗതി ചെയ്താണ് പുതിയ നിയമം കൊണ്ടുവന്നത്. എന്നാല് ഇതുവരെ പ്രാബല്യത്തില് വന്നിരുന്നില്ല. പുതിയ നിയമത്തിലെ സെക്ഷന് എട്ട് അനുസരിച്ച്, വധൂവരന്മാര്ക്ക് 30 ദിവസത്തില് കൂടുതല് താമസിക്കുന്ന സ്ഥലത്തെ വിവാഹ രെജിസ്ട്രേഷന് ഓഫീസര്ക്ക് വിവാഹ രെജിസ്ട്രേഷനായി അപേക്ഷിക്കാമായിരുന്നു. 21 വയസില് താഴെയുള്ള വരനും 18 വയസില് താഴെയുള്ള വധുവും തമ്മില് വിവാഹം കഴിച്ചാല് 30 ദിവസത്തിനകം അടുത്ത ബന്ധുക്കളോ രക്ഷകര്ത്താവോ രെജിസ്ട്രേഷന് നടത്തണമെന്ന് നിയമത്തില് പറഞ്ഞിരുന്നു. ശക്തമായ പ്രതിഷേധങ്ങള്ക്കൊടുവില് അന്താരാഷ്ട്ര ബാലികാദിനമായിരുന്ന തിങ്കളാഴ്ചയാണ് സര്കാര് ഗവര്ണറോട് ബില് പിന്വലിക്കാന് ആവശ്യപ്പെട്ടത്. എല്ലാ വിവാഹങ്ങളും രെജിസ്റ്റര് ചെയ്യണമെന്ന് പറയുന്ന സുപ്രീം കോടതി നിര്ദേശത്തെ തുടര്ന്നാണ് ബില് കൊണ്ടുവന്നതെന്നും ശൈശവ വിവാഹങ്ങളെക്കുറിച്ചുള്ള തെറ്റായ ധാരണ കാരണം ബില് തിരികെ നല്കാന് ഞങ്ങള് ഗവര്ണറോട് അഭ്യര്ഥിക്കുന്നതായും അശോക് ഗെഹ്ലോട് പറഞ്ഞു. നേരത്തെ, വിവാഹങ്ങള് രെജിസ്റ്റര് ചെയ്യാന് ജില്ലാ വിവാഹ രെജിസ്ട്രേഷന് ഓഫീസര്ക്ക് ഡി എം ആര് ഒ മാത്രമേ അധികാരമുണ്ടായിരുന്നുള്ളൂ. എന്നാല് വിവാഹങ്ങള് രെജിസ്റ്റര് ചെയ്യുന്നതിനായി ഡി എം ആര് ഒയെയും ബ്ലോക് എം ആര് ഒയെയും നിയമിക്കാന് സര്കാരിനെ അധികാരപ്പെടുത്തുന്നതായിരുന്നു പുതിയ ഭേദഗതി.